b'\n_START_ARTICLE_\nKruonio hidroakumuliacin\xc4\x97 elektrin\xc4\x97\n_START_SECTION_\nStatybos prielaidos\n_START_PARAGRAPH_\n1960 m. baland\xc5\xbeio 18 d. buvo priimtas sprendimas statyti galing\xc4\x85 \xc5\xa1ilumin\xc4\x99 elektrin\xc4\x99 Elektr\xc4\x97nuose. Be to, buvo numatyta ateityje statyti atomin\xc4\x99 j\xc4\x97gain\xc4\x99, tod\xc4\x97l kilo id\xc4\x97ja pastatyti ir hidroakumuliacin\xc4\x99 elektrin\xc4\x99, kuri reguliuot\xc5\xb3 energetin\xc4\x97s sistemos darb\xc4\x85 i\xc5\xa1lygindama apkrovim\xc5\xb3 netolygumus t. y. gerint\xc5\xb3 elektros energijos tiekimo kokyb\xc4\x99, o \xc4\xafvykus avarijai sistemoje, savo veikla kompensuot\xc5\xb3 energijos deficit\xc4\x85._NEWLINE_1962 m. i\xc5\xa1nagrin\xc4\x97jus \xc5\xa1e\xc5\xa1ias galimas tokios elektrin\xc4\x97s statyb\xc5\xb3 vietas perspektyviausios pasirod\xc4\x97 Kruonio \xe2\x80\x93 1600 MW bei Suderv\xc4\x97s \xe2\x80\x93 2000 MW potencialios generuojamos galios j\xc4\x97gain\xc4\x97. Esminis Kruonio HAE ekonominis prana\xc5\xa1umas \xe2\x80\x93 \xc5\xbeemutiniam tvenkiniui galima panaudoti 63,5 km\xc2\xb2 Kauno marias. Suderv\xc4\x97s HAE b\xc5\xabt\xc5\xb3 tek\xc4\x99 statyti brang\xc5\xb3 \xc5\xbeemutin\xc4\xaf basein\xc4\x85 ir u\xc5\xbetvenkti Ner\xc4\xaf._NEWLINE_1967 m. bir\xc5\xbeelio 16 d. \xc4\xafvykusiame Nuolatin\xc4\x97s energetikos ugdymo komisijos pos\xc4\x97dyje galutinai apsispr\xc4\x99sta statyti Kruonio hidroakumuliacin\xc4\x99 elektrin\xc4\x99. 1973 m. bir\xc5\xbeelio 15 d. Vyriausioje energetikos ir elektrifikavimo valdybos mokslin\xc4\x97je technin\xc4\x97je taryboje buvo priimtas Kruonio HAE techninis ekonominis pagrindimas, o 1973 m. liepos 3 d. j\xc4\xaf svars\xc4\x8diusi Lietuvos valstybinio plano komiteto komisija i\xc5\xa1 esm\xc4\x97s pritar\xc4\x97 pateiktajam projektui. Esant vieningai specialist\xc5\xb3 nuomonei Kruonio HAE techniniam \xe2\x80\x93 ekonominiam pagrindimui 1973 m. liepos 12 d. pritar\xc4\x97 ir LTSR Ministr\xc5\xb3 Taryba.\n_START_SECTION_\nStatyba\n_START_PARAGRAPH_\nDetalus projektavimas pareikalavo ketveri\xc5\xb3 met\xc5\xb3. Techninis projektas buvo patvirtintas 1978 m. baland\xc5\xbeio 4 d., bet tik 1984 m. baland\xc5\xbeio 21 d. buvo \xc4\xafbetonuotas KHAE pastato kertinis akmuo. Projektuojamai 1600 MW elektrin\xc4\x97s galiai buvo numatyta pastatyti 8 agregatus po 200 MW. Ta\xc4\x8diau statybai \xc4\xafsib\xc4\x97g\xc4\x97jus, daugiausia \xc5\xbeali\xc5\xb3j\xc5\xb3 organizacijos prad\xc4\x97jo protestuoti prie\xc5\xa1 KHAE statyb\xc4\x85, neva jos naudojamo Kauno mari\xc5\xb3 vandens lygis svyruos kelis metrus ir ardys mari\xc5\xb3 krantus. Tai privert\xc4\x97 sustabdyti statyb\xc4\x85, mokslininkams buvo pavesta dar kart\xc4\x85 patikrinti projekt\xc4\x85. Nors ir nebuvo rasta projektuotoj\xc5\xb3 klaid\xc5\xb3, nutarta elektrin\xc4\x97s gali\xc4\x85 suma\xc5\xbeinti iki 900 MW, statant tik 4 agregatus po 225 MW. Be to, Lietuvai paskelbus nepriklausomyb\xc4\x99, buvo nutrauktas statybos finansavimas i\xc5\xa1 TSRS biud\xc5\xbeeto, o Lietuvos vyriausyb\xc4\x97 nebuvo paj\xc4\x97gi finansuoti vis\xc4\x85 projekt\xc4\x85._NEWLINE_Tik 1992 m. vasario 18 d. buvo paleistas pirmasis agregatas, o liepos 14 d. u\xc5\xbepildytas auk\xc5\xa1tutinis baseinas. Praktika parod\xc4\x97, kad protestuotoj\xc5\xb3 nuog\xc4\x85stavimai buvo nepagr\xc4\xafsti. 1992 m. rugpj\xc5\xab\xc4\x8dio 5 d. paleistas antras agregatas, 1994 m. rugpj\xc5\xab\xc4\x8dio 3 d. \xe2\x80\x93 tre\xc4\x8diasis, o 1998 m. bir\xc5\xbeelio 30 d. paleistas ir ketvirtas agregatas.\n_START_SECTION_\nPl\xc4\x97tra\n_START_PARAGRAPH_\nNuo 2010 m. AB Lietuvos energija planavo Kruonio HAE \xc4\xafrengti penkt\xc4\x85j\xc4\xaf 225 MW galios hidroagregat\xc4\x85. Jis tur\xc4\x97t\xc5\xb3 b\xc5\xabti efektyvesnis ir lankstesnis nei keturi senieji agregatai, gal\xc4\x97t\xc5\xb3 dirbti 110-225 MW galia siurblio re\xc5\xbeimu bei 55-225 MW galia generatoriaus re\xc5\xbeimu. Jis turi pad\xc4\x97ti lanks\xc4\x8diai realiu laiku sureguliuoti v\xc4\x97jo j\xc4\x97gaini\xc5\xb3 gamybos disbalans\xc4\x85, kuris i\xc5\xa1augs Baltijos regiono valstyb\xc4\x97ms didinant atsinaujinan\xc4\x8di\xc5\xb3 i\xc5\xa1tekli\xc5\xb3 dal\xc4\xaf elektros gamyboje. Planuota, \xc4\xafrengiant penkt\xc4\x85j\xc4\xaf agregat\xc4\x85 investuoti apie 350-400 mln. lit\xc5\xb3 (101-116 mln. eur\xc5\xb3). Paleidus nauj\xc4\x85j\xc4\xaf agregat\xc4\x85, Kruonio HAE galia siekt\xc5\xb3 1125 MW, o penktasis agregatas tur\xc4\x97jo b\xc5\xabti baigtas \xc4\xafrengti iki 2015 m. pabaigos, nutiesus Lietuv\xc4\x85 su \xc5\xa0vedija ir Lenkija sujungsian\xc4\x8dias elektros jungtis NordBalt ir LitPol. Ta\xc4\x8diau Kruonio j\xc4\x97gain\xc4\x97s penktojo bloko statybos planai buvo pristabdyti d\xc4\x97l neai\xc5\xa1kum\xc5\xb3 elektros gamybos rinkoje, be to, nuspr\xc4\x99sta palaukti elektros jung\xc4\x8di\xc5\xb3 projekt\xc5\xb3 u\xc5\xbebaigimo._NEWLINE_2016 m. pabaigoje Kruonio HAE pl\xc4\x97tros galimybi\xc5\xb3 studij\xc4\x85 ketinta atnaujinti per 2017 m. pirm\xc4\x85 ketvirt\xc4\xaf ir tuomet spr\xc4\x99sti, ar penktojo agregato \xc4\xafrengimas but\xc5\xb3 komerci\xc5\xa1kai naudingas.\n_START_SECTION_\nFunkcijos\n_START_PARAGRAPH_\nHidroakumuliacin\xc4\x97 elektrin\xc4\x97 \xe2\x80\x93 sud\xc4\x97tingas in\xc5\xbeinierinis hidrotechninis kompleksas, turintis dvi vandens saugyklas \xe2\x80\x93 auk\xc5\xa1tutin\xc4\xaf ir \xc5\xbeemutin\xc4\xaf baseinus. Kai energetin\xc4\x97s sistemos apkrova ma\xc5\xbea ir yra daug pigios perteklin\xc4\x97s energijos, KHAE agregatai pumpuoja vanden\xc4\xaf i\xc5\xa1 \xc5\xbeemutinio vandens baseino \xe2\x80\x93 Kauno mari\xc5\xb3 \xc4\xaf auk\xc5\xa1tutin\xc4\xaf vandens basein\xc4\x85 \xe2\x80\x93 dirbtin\xc4\xaf rezervuar\xc4\x85, esant\xc4\xaf 100 m auk\xc5\xa1\xc4\x8diau mari\xc5\xb3 vandens lygio, taip sukaupdama (akumuliuodama) vandens potencin\xc4\x99 energij\xc4\x85. Net ir esant nema\xc5\xbeiems \xc5\xa1ios energijos nuostoliams, HAE turi daug privalum\xc5\xb3._NEWLINE_\xc4\xaeprastin\xc4\x97mis s\xc4\x85lygomis dalis agregat\xc5\xb3 stovi rezerve, parengti automatiniam paleidimui suma\xc5\xbe\xc4\x97jus elektros gamybai (atsijungus galingai elektrinei). Sistemini\xc5\xb3 avarij\xc5\xb3 prevencijai ir likvidavimui svarbu, kad KHAE agregatai gali u\xc5\xbetikrinti greit\xc4\x85 rezervin\xc4\x99 gali\xc4\x85 \xe2\x80\x93 visu savo paj\xc4\x97gumu \xc4\xaf tinkl\xc4\x85 sugeba \xc4\xafsijungti ma\xc5\xbeiau nei per 2 min. Esant poreikiui, kai vir\xc5\xa1utinis baseinas pilnas, KHAE gali dirbti kaip \xc4\xafprasta hidroelektrin\xc4\x97, tiekdama \xc4\xaf energetin\xc4\x97s sistemos 330 kV tinkl\xc4\x85 iki 900 MW galios energij\xc4\x85 daugiau kaip 12 valand\xc5\xb3 \xe2\x80\x93 jos hidroagregatus suka i\xc5\xa1 auk\xc5\xa1tutinio baseino tekantis vanduo._NEWLINE_Labai svarbi normaliam energetin\xc4\x97s sistemos darbui KHAE galimyb\xc4\x97 \xe2\x80\x93 sistemos apkrovos netolygum\xc5\xb3 lyginimas, \xc4\xaftampos ir da\xc5\xbenio reguliavimas. Jos agregatai reaktyvi\xc4\x85j\xc4\x85 gali\xc4\x85 gali keisti nuo \xe2\x80\x93120 MVAr iki +200 MVAr, palaikydami 330 kV tinklo \xc4\xaftamp\xc4\x85 standarto nustatytose ribose.\n_START_SECTION_\nTechniniai parametrai\n_START_PARAGRAPH_\nAuk\xc5\xa1tutinio baseino plotas \xe2\x80\x93 306 ha, damb\xc5\xb3 ilgis \xe2\x80\x93 6,3 km, perimetras \xe2\x80\x93 6,8 km. Vandens lygio did\xc5\xbeiausias auk\xc5\xa1tis \xe2\x80\x93 153,5 m, minimalus \xe2\x80\x93 140 m vir\xc5\xa1 j\xc5\xabros lygio. Bendrasis baseino t\xc5\xabris \xe2\x80\x93 48 mln. m\xc2\xb3, naudingas - 41 mln. m\xc2\xb3. Vandens priimtuvo ilgis 127 m, plotis \xe2\x80\x93 70 m, auk\xc5\xa1tis \xe2\x80\x93 50 m. Vamzdyno ilgis 840 m, vidaus diametras \xe2\x80\x93 7,5 m, i\xc5\xa1or\xc4\x97s diametras \xe2\x80\x93 8,4 m_NEWLINE_Turbinos \xe2\x80\x93 siurblio darbo rato diametras \xe2\x80\x93 6,3 m. Esant 150 apsisukim\xc5\xb3 per min. galingumas turbinos re\xc5\xbeime \xe2\x80\x93 225 MW, siurblio re\xc5\xbeime \xe2\x80\x93 217 MW. Vandens debitas turbinos re\xc5\xbeime \xe2\x80\x93 226 m\xc2\xb3/s, siurblio re\xc5\xbeime \xe2\x80\x93 189 m\xc2\xb3/s. Generatoriaus \xe2\x80\x93 variklio tipas: sinchroninis, vertikalus, galingumas \xe2\x80\x93 248 MW, \xc4\xaftampa \xe2\x80\x93 15,75 kV, mas\xc4\x97 \xe2\x80\x93 1120 t.'